3 skiet op polisie in Philippi-Oos | Netwerk24
Deur Jana Breytenbach 12 Mei 2021 19:32
Die polisielede was omstreeks 11:30 in Nobiva-straat in Crossroads, Philippi-Oos, op patrollie toe hulle drie verdagtes op 'n straathoek opgemerk het.
Hulle het nader gery en meteens het een van die verdagtes 'n vuurwapen uitgehaal en op hulle begin skiet.
In 'n poging om hulself te verdedig het die polisielede teruggeskiet, maar die verdagtes het gevlug. Die polisie het hulle nagesit, maar hulle het die polisie ontglip.
Die vuurwapen waarmee daar op die polisie geskiet is, 'n 9 mm-pistool, is in die proses laat val. Dit is as 'n bewysstuk ingedien.
Die polisie ondersoek 'n saak van poging tot moord.
Genl.maj. Thembisile Patekile, waarnemende Wes-Kaapse polisiekommissaris, sê die aanval op die polisielede is kommerwekkend en het lede van die publiek gevra om inligting oor die verdagtes by die Stopmisdaadnommer 08600 10111 aan te meld. Alle inligting sal op 'n anonieme grondslag hanteer word.